Бахъсэн щIыналъэм и къуажэ нэхъ къабзэ дыдэр Бахъсэнёнок жылэрщ
ЩIыналъэ администрацэм щызэхалъхьэжащ Бахъсэн районым хыхьэ жылэхэр гъэкъэбзэным, зэIузэпэщ щIыным, щхъуантIагъэхэр щыхэсэным хуэунэтIауэ ирагъэкIуэкIа мазитI лэжьыгъэм кърикIуахэр.
Щэбэт щIыхьэхухэм къриубыдэу ягъэсеящ къуажэхэм щыIэ пхъэнкIий идзыпIэхэр, щIыпIэ куэдым жыгхэр, чыцэхэр щыхасащ, гъуэгубгъу Iуфэхэр ягъэкъэбзащ, фэеплъхэр зыхуей хуагъэзащ, кIэрыхубжьэрыхухэр щрадзыну хуит щамыщI щIыпIэхэм щракIутахэр Iуашащ.
МазитI лэжьыгъэм кърикIуахэм зэхуеплъыжри, Iуэху нэхъыбэ щызэфIагъэкIа къуажэхэр къагъэнэIуащ. Япэ увыпIэр иратащ щекIуэкI лэжьыгъэмкIэ илъэситI хъуауэ бжьыпэр зыIыгъ Бахъсэнёнок къуажэм. ЕтIуанэ увыпIэр Куба, ещанэр Жанхъуэтекъуэ жылэхэм хуагъэфэщащ.
А Iуэхум хузэхаша гуфIэгъуэ зэIущIэм Бахъсэн щIыналъэм и администрацэм и унафэщI Балъкъыз Артур саугъэтхэр щаритыжащ зэпеуэм щытекIуахэм. Япэ увыпIэр къэзыхьа Бахъсэнёнок сом мини 100-кIэ, Куба сом мин 60-кIэ, Жанхъуэтекъуэм сом мин 40-кIэ яхуэупсащ.
Балъкъызым къыхигъэщащ къуажэхэм я къабзагъыр зыхуэдэнур абыхэм щыпсэу цIыхухэм куэдкIэ зэрелъытар, ахэр щIыуэпсым хуэсакъыным мыхьэнэшхуэ зэриIэр. «Щысабийм деж щегъэжьауэ цIыхур хуэущиин хуейщ дыкъэзыухъуреихь дунейм хуэсакъыу, ихъумэу щытыным», - къыхигъэщащ Балъкъыз Артур.
Бахъсэн щIыналъэ администрацэм и пресс-IуэхущIапIэм и унафэщI ЧЫЛАР Аринэ.
